**Τα δύο πρόσωπα του Κατρουγγαλ-ιανού**

Ο Ιανός ήταν θεός των ρωμαίων με δύο πρόσωπα: Το ένα, όταν η Ρώμη βρισκόταν σε ειρήνη, το άλλο για τον πόλεμο. Ανάλογα με την περίπτωση, γύριζαν το της ειρήνης η του πολέμου προς την ρωμαϊκή αγορά, το φόρουμ.

Έτσι και ο κ. Κατρούγγαλος φαίνεται να έχει δύο πρόσωπα: Εκείνο που είχε όταν ήταν αντιπολίτευση, και το τωρινό, ως κυβερνητικός υπουργός. Φαίνεται πως η εισδοχή στο υπουργικό γραφείο του προκάλεσε αυτήν την αλλαγή.

Παραθέτω ορισμένα αποσπάσματα από τα προ 2015 γραπτά του: Ονομάζει τα δύο μνημόνια ως «παρασύνταγμα», γιατί η εφαρμογή τους προϋποθέτει αναγκαστικά τον παραμερισμό πολλών θεμελιωδών ρυθμίσεων του συντάγματος. Η ασφυκτική δέσμευση της κυβερνητικής πολιτικής από τις προβλέψεις των μνημονίων συνιστά περιορισμό της εθνικής κυριαρχίας πολύ χειρότερο από αυτόν του διεθνούς οικονομικού ελέγχου που επιβλήθηκε στη χώρα μετά την χρεωκοπία του 1895[[1]](#footnote-1).

Αλλού γράφει: “*Αποτελεί όρο υπεράσπισης του νομικού μας πολιτισμού η απόρριψη των θέσεων αυτών*”. (δηλαδή η δικαιολόγηση της κηδεμονίας των μνημονίων με την επίκληση μιας διαρκούς κατάστασης ανάγκης, της ανάγκης προστασίας της χώρας από τις αδηφάγες αγορές και το φάσμα της χρεωκοπίας). “*Το διακύβευμα δεν είναι μόνο η απεμπόληση της δημοκρατικής αρχής σε αντάλλαγμα μιας αμφίβολης δημοκρατικής ισχύος, αλλά το ίδιο το μέλλον του συνταγματισμού*”.[[2]](#footnote-2)

“*Η πολιτική ανυπακοή προς το μνημονιακό παρασύνταγμα, αποτελεί δημοκρατικό καθήκον. Στο πλαίσιο αυτό, συμπεριφορές όπως η άρνηση των διοικητικών υπαλλήλων των πανεπιστημίων να απογραφούν η μη πληρωμή διοδίων από το κίνημα «δεν πληρώνω» η η κατάληψη κτιρίων από την ΑΔΕΔΥ, στα πλαίσια απεργιακών κινητοποιήσεων, αποτελούν συνταγματικά προστατευόμενη συμπεριφορά, εκδήλωση της αφοσίωσης στην πατρίδα και την δημοκρατία*”.[[3]](#footnote-3) Εδώ εντάσσεται και η δήλωση του κ. Καμένου (όπως αναμεταδίδεται ζωντανά στο ραδιόφωνο ΣΚΑΙ ) πως δεν θα πληρώσει τον ΕΝΦΙΑ.

“*Ο όρος «κοινωνικό κεκτημένο» καταγράφει τη θέση κατά την οποία τα θεμελιώδη κοινωνικά δικαιώματα έχουν ισχυροποιήσει την κοινωνική νομοθεσία, ούτως ώστε να μην είναι δυνατή στο μέλλον η κατάργηση ή η ριζική υποβάθμιση της παρεχόμενης προστασίας*”[[4]](#footnote-4).

Θα μπορούσα να αναφέρω και πολλά άλλα, αλλά θεωρώ πως τα παραπάνω κάνουν σαφές το προ-κυβερνητικό πρόσωπο του κ. Κατρούγγαλου. Το κυβερνητικό πρόσωπο του κ. Κατρούγγαλου ως υπουργού είναι επίσης γνωστό. Οι υποσχέσεις για την επαναφορά του 13ου μισθού στα προ κρίσης επίπεδα, όπως και η αντίστοιχη επαναφορά των συντάξεων, ξεχάστηκαν. Αντί για αυτά, ακολούθησε το τρίτο μνημόνιο. Θα το χαρακτήριζε άραγε ως «νέο παρασύνταγμα» ο κ. Κατρούγκαλος, αν έδειχνε την παραμικρή συνέπεια στα γραπτά του?

Ως προς το «κοινωνικό κεκτημένο», ο κ. Κατρούγκαλος φαίνεται πως τώρα το αντιλαμβάνεται ως μείωση των συντάξεων και όλα τα σχετικά μέτρα που έλαβε. Και πραγματικά, τι χαρακτηρισμό ως προς την εθνική κυριαρχία που επικαλούνταν πριν, θα έδινε τώρα πχ. με την μεταφορά του συνόλου της κρατικής περιουσίας για 99 χρόνια στο νέο υπερταμείο ιδιωτικοποιήσεων, όπου τα δύο ξένα μέλη (εκπρόσωποι των δανειστών) από τα συνολικά πέντε, έχουν δικαίωμα αρνησικυρίας? (βέτο)

Αλλά το θέμα δεν εξαντλείται στο τι δέχτηκε η κυβέρνηση και ο ίδιος με το τρίτο μνημόνιο, αλλά το τι θα ακολουθήσει με τα προαπαιτούμενα της δεύτερης αξιολόγησης. Στα θέματα αρμοδιότητας του είναι, η απελευθέρωση των απολύσεων, η καθήλωση μισθών, η κατάργηση των συλλογικών συμβάσεων και ο νέος «υποκατώτατος μισθός» για όσους εισέρχονται τώρα στην αγορά εργασίας, 90% του κατώτατου το πρώτο έτος, 95% το δεύτερο.

Οι δανειστές και το ΔΝΤ ζητούν αυτές τις μεταρρυθμίσεις, θέλοντας να καταστήσουν την αγορά εργασίας πιο ευέλικτη και ανταγωνιστική, άρα και να οδηγήσουν σε αύξηση της απασχόλησης. Πιθανόν σε αυτό να έχουν εν μέρει δίκιο, αν λάβουμε υπόψη πως λιγότερο ρυθμισμένες αγορές, όπως των ΗΠΑ και Μ. Βρετανίας, οδηγούν σε μικρότερη ανεργία (περίπου 5,5%) σε σύγκριση με τις ευρωπαϊκές πιο ρυθμισμένες (με μέσο όρο ανεργίας πάνω από 10% και Ελλάδα σχεδόν 25%). Αλλά βέβαια ο βαθμός ευελιξίας δεν είναι ο μόνος παράγων που επηρεάζει την ανταγωνιστικότητα και την απασχόληση.

Το βασικό θέμα όμως εδώ, δεν είναι το κατά πόσο τα νέα μέτρα είναι σωστά η όχι, η σε ποιο βαθμό, αλλά η πλήρης αναντιστοιχία των δύο προσώπων του κ. Κατρούγκαλου.

Πως μπορεί να δικαιολογηθεί, ότι τώρα υπηρετεί το τρίτο μνημόνιο παρασύνταγμα που πριν κατάγγελλε με τόσο δριμύ τόνο?

Μπροστά σε τόση υποκρισία ακόμα και οι θεοί αγανακτούν.

Νίκος Κυριαζής,

Καθηγητής Τμήματος Οικονομικών Επιστημών

Πανεπιστήμιο Θεσσαλίας

1. Γ. Κατρούγκαλος «Το οικονομικό Σύνταγμα και το “παρασύνταγμα του Μνημονίου». Δείτε http://greek-critical-legal.blogspot.gr/2010/10/blog-post.html [↑](#footnote-ref-1)
2. Κατρούγκαλος, Γ. (2012). *H κρίση και η διέξοδος*, εκδόσεις Λιβάνη, σελ. 275. [↑](#footnote-ref-2)
3. http://greeklish.info/gr [↑](#footnote-ref-3)
4. Κατρούγκαλος, Γ. (1998). *Το κοινωνικό κράτος της μεταβιομηχανικής εποχής*, εκδόσεις Σακούλα, σελ. 590. [↑](#footnote-ref-4)